钦定古今图书集成/明伦汇编/氏族典/第234卷 > 张元
## 钦定古今图书集成/明伦汇编/氏族典/第234卷 > 张元

按《后汉书张元传》：“元字君夏，河内河阳人也。少习《严
氏春秋》，兼通数家法。建武初，举明经，补弘农文学，迁
陈仓县丞。清净无欲，专心经书。方其讲问，乃不食终
日。及有难者，辄为张数家之说，令择从所安。诸儒皆
伏其多通著录千馀人。元初为县丞，常以职事对府，
不知官曹处，吏白门下责之。时右扶风琅邪徐业亦”
大儒也。闻元诸生试，引见之，与语，大惊曰：“今日相遭，
真解蒙矣。”遂请上堂，难问极日。后元去官，举孝廉，除
为郎。会《颜氏》博士缺，元试策第一，拜为博士。居数月，
诸生上言“元兼说严氏、宣氏，不宜专为《颜氏》博士。”光
武且令还署，未及迁而卒。